钦定古今图书集成/历象汇编/乾象典/第081卷 > 《请雨词》梁·陶弘景
## 钦定古今图书集成/历象汇编/乾象典/第081卷 > 《请雨词》梁·陶弘景

乙未夏六月旱不雨积旬，隐居与周共作辞，朱书青纸，于静中奏之。周夜梦一人称：“赵丞使下官相闻，前辞言语乃好，但请雨应墨书，请晴应朱书，愿更墨书。” 周乃作墨辞于庭坛自奏。明旦，周向家云：“今日中当雨。” 尔旦，天清赤热，了无雨意。至禺中，周来入岭，至上便见风云卒起，未达隐居间，于路便雨，得好溜，唯在一山周回左右耳。

华阳隐居陶弘景、道士周子良词，“窃寻下民之命，粒
食为本，农工所资，在于润泽。顷亢旱积旬，苗稼焦涸，
远近嗷嗷，瞻天雀息。百姓祈请，永无感降。伏闻雨水
之任，有所司存，愿哀悯黔首，霈垂霑渥。呵风召云，肤
寸而合。使洪潦溢川，水陆咸济，则《白鹄》之咏，复兴于
今。共伸至诚，稽颡词情。谨词。”